
PARLAMENTUL ROMÂNIEI

CAMERA DEPUTAŢILOR
	COMISIA JURIDICĂ, 
DE DISCIPLINĂ ŞI IMUNITĂŢI                           
	Bucureşti,  27 martie2007 
PL-x  135 /2007                      


A V I Z
asupra proiectului de lege pentru aprobarea Ordonanţei de urgenţă a Guvernului nr.118/2006 privind înfiinţarea, organizarea şi desfăşurarea aşezămintelor culturale
                  În conformitate cu prevederile art.95 şi art.115 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, în procedură de urgenţă, cu proiectul de lege pentru aprobarea Ordonanţei de urgenţă a Guvernului nr.118/2006 privind înfiinţarea, organizarea şi desfăşurarea aşezămintelor culturale,  trimis cu adresa nr. PL-x  135 din 19 martie 2007  şi înregistrat cu nr.31/272 din 19 martie 2007.
Senatul, în calitate de primă Cameră sesizată, a adoptat proiectul de lege, cu modificări şi completări,  în şedinţa din 14 martie 2007.
În conformitate cu dispoziţiile art.75 alin.(1) din Constituţia României, republicată şi ale art. 92 alin. (9) pct.1 din Regulamentul Camerei Deputaţilor, republicat, Camera Deputaţilor este  Cameră decizională.
Potrivit prevederilor art. 61 din Regulamentul Camerei Deputaţilor, republicat, Comisia juridică, de disciplină şi imunităţi  a dezbătut propunerea legislativă menţionată mai sus, în şedinţa din data de 27 martie 2007.

 Membrii comisiei au examinat proiectul de lege supus avizării, expunerea de motive, şi avizul favorabil, cu unele observaţii şi propuneri, al Consiliului Legislativ, nr.1778 din 22.12.2006.
                Proiectul de lege are ca obiect aprobarea Ordonanţei de urgenţă a Guvernului nr.118/2006 privind înfiinţarea, organizarea şi desfăşurarea aşezămintelor culturale ce cuprinde dispoziţii care reglementează  delimitarea aşezămintelor culturale de drept public de cele de drept privat şi redefinirea lor, corelarea dispoziţiilor referitoare la conducerea acestora cu dispoziţiile Ordonanţei Guvernului nr.26/2005 privind managementul  instituţiilor publice de cultură, completarea normelor referitoare la finanţarea aşezămintelor culturale de la bugetele publice, crearea cadrului legal pentru dezvoltarea şi finanţarea, din surse alocate de la bugetul de stat, a unui Program naţional de reabilitare, modernizare şi dotare a aşezămintelor culturale şi a instituţiilor culturale din mediul rural şi mic urban. 
                În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea   favorabilă a proiectului de lege pentru aprobarea Ordonanţei de urgenţă a Guvernului nr.118/2006 privind înfiinţarea, organizarea şi desfăşurarea aşezămintelor culturale, în forma adoptată de Senat.
În raport de obiectul şi conţinutul reglementării, proiectul de lege face parte din categoria legilor ordinare.
                            PREŞEDINTE,                               SECRETAR
                            Sergiu Andon                                  George Băeşu
   Consilier,
   Cecilia Păduroiu

